CELEX: 32016D0413
Language: lt
Date: 1458259200000
Title: 2016 m. kovo 18 d. Komisijos įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES (Tekstas svarbus EEE)

19.3.2016   
            
            
               LT
            
            
               Europos Sąjungos oficialusis leidinys
            
            
               L 74/45
            
         KOMISIJOS ĮGYVENDINIMO SPRENDIMAS (ES) 2016/413
   2016 m. kovo 18 d.
   kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1285/2013 dėl Europos palydovinės navigacijos sistemų įdiegimo ir eksploatavimo, kuriuo panaikinamas Tarybos reglamentas (EB) Nr. 876/2002 ir Europos Parlamento ir Tarybos reglamentas (EB) Nr. 683/2008 (1), visų pirma į jo 12 straipsnio 3 dalies c punktą,
   kadangi:
   
               (1)
            
            
               Reglamento (ES) Nr. 1285/2013 12 straipsniu nustatyta bendra Komisijos atsakomybė už GALILEO programą ir suteikiami įgyvendinimo įgaliojimai nustatyti pagal šią programą sukurtos sistemos antžeminės infrastruktūros vietą ir užtikrinti jos veikimą. Infrastruktūrą sudaro antžeminiai centrai ir stotys;
            
         
               (2)
            
            
               Įgyvendinimo sprendimu 2012/117/ES (2) Komisija jau iš esmės nustatė pagal GALILEO programą sukurtos sistemos antžeminės infrastruktūros vietą;
            
         
               (3)
            
            
               Įgyvendinimo sprendimas 2012/117/ES priimtas vadovaujantis Europos Parlamento ir Tarybos reglamento (EB) Nr. 683/2008 (3), kuris vėliau buvo panaikintas ir pakeistas Reglamentu (ES) Nr. 1285/2013, 12 straipsnio 3 dalimi. Siekiant užtikrinti programos tęstinumą ir atsižvelgti į per jos raidą paaiškėjusius naujus apribojimus ir poreikius, reikia iš naujo nustatyti pagal GALILEO programą sukurtos sistemos antžeminės infrastruktūros vietą ir numatyti jos veiklai užtikrinti būtinas priemones. Reikėtų pabrėžti, kad Sprendimu 2012/117/ES nustatant centrų ir stočių skaičių ir vietą, atsižvelgta į su optimaliausiu jų išdėstymu visoje planetoje susijusius geografinius ir techninius apribojimus, į tai, ar jau esama naujoms funkcijoms pritaikytų įrenginių ir įrangos, į kiekvieno centro ir stoties saugumo reikalavimų laikymąsi ir į kiekvienos valstybės narės nacionalinius saugumo reikalavimus;
            
         
               (4)
            
            
               vis dėlto reikia atsižvelgti į per programos raidą paaiškėjusius naujus apribojimus ir poreikius, susijusius su kai kuriais Įgyvendinimo sprendime 2012/117/ES nurodytų centrų ir stočių aspektais;
            
         
               (5)
            
            
               pirmiausia, kalbant apie centrus, siekiant užtikrinti geresnę sistemos eksploataciją, atsirado poreikis įsteigti septintą centrą – integruotą logistikos centrą (toliau – ILS centras), kurio funkcija – centralizuotai kaupti įvairius infrastruktūros įrenginius ir atsargines detales;
            
         
               (6)
            
            
               ILS centro vieta parinkta per atvirą ir skaidrią dviejų etapų procedūrą. Visų pirma Komisija paprašė valstybių narių pareikšti pageidavimus; atrinktos Belgijos ir Čekijos kandidatūros. Antruoju etapu, prieš renkantis vieną iš šių dviejų kandidatūrų, valstybių narių paprašyta pateikti išsamius pasiūlymus. Europos Komisijos, Europos kosmoso agentūros ir Europos GNSS agentūros atstovų komisijai įvertinus pasiūlymus pagal saugumo, rizikos, terminų ir sąnaudų kriterijus, paaiškėjo, kad Belgijos pasiūlymas yra tinkamiausias, kadangi Transino pastato architektūra ir koncepcija puikiai tinka pagal GALILEO programą sukurtos sistemos logistikai užtikrinti; Centras Turėtų būti įkurtas 2016 m., dėl jo turėtų būti pasirašytas susitarimas su Belgija.
            
         
               (7)
            
            
               be to, 2014 m. įrengti du kontrolės centrai (GCC), dėl kurių turėtų būti sudaryti susitarimai su Vokietija ir Italija; GALILEO saugumo centras (GSMC) pradėtas įrenginėti 2013 m., 2013 m. dėl jo pasirašyti susitarimai su Prancūzija ir Jungtine Karalyste, tačiau jis turėtų būti baigtas 2017, o ne 2015 m.; susitarimas su Ispanija dėl GNSS paslaugų centro (GSC) pasirašytas 2014 m. birželio 30 d., o ne 2013 m.; SAR paslaugų centras įrengtas 2012–2014 m., dėl jo turėtų būti pasirašyta pagrindinė paslaugų teikimo sutartis su Nacionaliniu kosmoso tyrimų centru (CNES), o ne susitarimas su Prancūzija; GALILEO informacijos centras (GRC) Nordveike, Nyderlanduose, šalia Europos kosminių tyrimų ir technologijų centro (ESTEC) (o ne pačiame ESTEC) turėtų būti įrengtas 2015–2017 m., o ne 2013–2016 m.; dėl įrengimo 2016 m. turėtų būti pasirašytas susitarimas su Nyderlandais; dėl Redu veikimo orbitoje tikrinimo stoties įrengimo sutartis su bendrove „Spaceopal“ nebuvo pasirašyta;
            
         
               (8)
            
            
               antra, kalbant apie stotis, TTC stotys Reunjone ir Numėjoje buvo įrengtos, kaip ir planuota, 2012–2014 m., tačiau TTC sotis Papetėje (Taitis) turėtų būti įrengta tik 2016–2017 m. Be to, GSS stotys Kirunoje, Jane Majene, Azorų salose, Kergeleno saloje, Sen Pjere ir Mikelone, Asensjone, Folklando salose buvo įrengtos, kaip ir numatyta, 2012–2014 m., GSS stočių įrengimas Kanarų salose ir Madeiroje atšauktas, GSS stoties įrengimas Volise nukeltas į 2016–2017 m., galimas GSS stočių įrengimas Tokijuje, Adelės Žemėje ir Diego Garsijoje kol kas tik nagrinėjamas, o viena GSS stotis įrengta Redu;
            
         
               (9)
            
            
               galiausiai, SAR stočių įrengimas vyko taip, kaip planuota, dėl jų įrengimo pasirašytos sutartys ir susitarimo memorandumas; reikėtų patikslinti, kad šios stotys yra dviejų tipų: vadinamosios „Meolut“ (angl. Medium Earth Orbit Local User terminal) stotys, kurios priima palydovų Makarijuje, Maspalomase ir Svalbarde perduodamus nelaimės signalus, ir stotys, kurias sudaro etaloninės SAR gairės, skleidžiančios etaloninį nelaimės signalą, kuris leidžia kalibruoti sistemą ir išmatuoti jos veiklą; jos yra įrengtos ne tik Makarijuje, Maspalomase ir Svalbarde, bet ir Tulūzoje ir Azorų Santa Marijoje;
            
         
               (10)
            
            
               be to, kadangi šiuo sprendimu pakeičiamas Įgyvendinimo sprendimas 2012/117/ES, pastarąjį sprendimą reikia panaikinti. Dėl teisinio aiškumo ir sklandaus administravimo Įgyvendinimo sprendimo 2012/117/ES priedo nuostatos ir naujos šiuo sprendimu nustatytos nuostatos konsoliduojamos priede;
            
         
               (11)
            
            
               šiame sprendime nustatytos priemonės atitinka pagal Reglamento (ES) Nr. 1285/2013 36 straipsnio 1 dalį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Pagal GALILEO programą sukurtos sistemos antžeminės infrastruktūros vieta ir jos veiklai užtikrinti būtinos priemonės nustatytos priede.
   2 straipsnis
   Įgyvendinimo sprendimas 2012/117/ES panaikinamas.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. kovo 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 1.
   
      (2)  2012 m. vasario 23 d. Komisijos įgyvendinimo sprendimas 2012/117/ES, kuriuo, siekiant vertinti programos GALILEO įgyvendinimą, nustatomas svarbiausių sprendimų dėl programos plėtojimo ir išdėstymo etapais numatyto antžeminių centrų ir stočių įrengimo priėmimo planas (OL L 52, 2012 2 24, p. 28).
   
      (3)  2008 m. liepos 9 d. Europos Parlamento ir Tarybos reglamentas (EB) Nr. 683/2008 dėl tolesnio Europos palydovinės navigacijos programų (EGNOS ir GALILEO) įgyvendinimo (OL L 196, 2008 7 24, p. 1).
   
      PRIEDAS
      
                  
                     Pavadinimas
                  
               
               
                  
                     Vieta ir įgyvendinimo priemonės veiklai užtikrinti
                  
               
            
                  
                     Antžeminiai centrai
                  
               
            
                  Du GALILEO kontrolės centrai (GCC)
               
               
                  Šie kontrolės centrai įrengti Oberpfafenhofene (Vokietija) ir Fučine (Italija) 2009–2014 m. Dėl jų atitinkamai su Vokietija ir Italija turėtų būti pasirašyti susitarimai.
               
            
                  GALILEO saugumo centras (GSMC)
               
               
                  GALILEO saugumo centras, padalintas į dvi dalis, įrenginėjamas Prancūzijoje ir Jungtinėje Karalystėje. Įrengimo darbai pradėti 2013 m. ir turėtų būti baigti 2017 m. 2013 m. dėl įrengimo pasirašyti susitarimai su Prancūzija ir Jungtine Karalyste.
               
            
                  GNSS paslaugų centras (GSC)
               
               
                  GNSS paslaugų centras įrenginėjamas Madride (Ispanija). Įrengimo darbai pradėti 2011 m. ir turėtų būti baigti 2016 m. 2014 m. dėl įrengimo pasirašytas susitarimas su Ispanija.
               
            
                  SAR paslaugų centras
               
               
                  SAR paslaugų centras įrengtas Tulūzoje (Prancūzija) 2012–2014 m. Dėl jo turėtų būti pasirašyta pagrindinė paslaugų teikimo sutartis su Nacionaliniu kosmoso tyrimų centru (CNES).
               
            
                  GALILEO informacijos centras (GRC)
               
               
                  GALILEO informacijos centras įrenginėjamas Nordveike (Nyderlandai). Įrengimo darbai pradėti 2015 m. ir turėtų būti baigti 2017 m. 2016 m. dėl įrengimo turėtų būti pasirašytas susitarimas su Nyderlandais.
               
            
                  ILS centras
               
               
                  Integruotas logistikos centras (toliau – ILS centras) turėtų būti įrengtas Transine (Belgija) 2016 m., dėl jo turėtų būti pasirašytas susitarimas su Belgija.
               
            
                  Veikimo orbitoje tikrinimo stotis
               
               
                  Veikimo orbitoje tikrinimo stotis įrengta Redu (Belgija) 2010 m.
               
            
                   
               
            
                  
                     Antžeminės nuotolinės stotys
                  
               
            
                  TTC stotys
               
               
                  TTC stotys įrengtos Kirunoje (Švedija), Kuru (Prancūzija), Reunjone (Prancūzija) ir Numėjoje 2010–2014 m.
                  Viena TTC stotis turėtų būti įrengta Papetėje (Prancūzijos Polinezija) 2016–2017 m.
                  Europos kosmoso agentūra ir paslaugos teikėjai sudarė sutartis dėl šių TTC stočių įrengimo.
               
            
                  GSS stotys
               
               
                  GSS stotys įrengtos Azorų salose (Portugalija), Asensjone, Fučine (Italija), Jane Majene (Norvegija), Kergeleno saloje, Kirunoje (Švedija), Kuru (Prancūzija), Reunjone (Prancūzija), Folklando salose, Numėjoje (Naujoji Kaledonija), Papetėje (Prancūzijos Polinezija) Redu (Belgija), Sen Pjere ir Mikelone, Svalbarde (Norvegija), Trolyje (Norvegija)2009–2014 m.
                  Viena GSS stotis turėtų būti įrengta Volise 2016–2017 m.
                  Europos kosmoso agentūra ir paslaugos teikėjai sudarė sutartis dėl šių GSS stočių įrengimo.
               
            
                  ULS stotys
               
               
                  ULS stotys įrengtos Taityje (Prancūzijos Polinezija), Kuru (Prancūzija), Reunjone (Prancūzija), Naujojoje Kaledonijoje, Svalbarde (Norvegija) 2009–2011 m.
                  Europos kosmoso agentūra ir paslaugos teikėjai sudarė sutartis dėl šių ULS stočių įrengimo.
               
            
                  SAR stotys
               
               
                  Vadinamosios „Meolut“ SAR stotys įrengtos Makarijuje (Kipras), Maspalomase (Ispanija) ir Svalbarde (Norvegija) 2012–2013 m. SAR stotys, kurias sudaro etaloninės SAR gairės, turėtų būti įrengtos Makarijuje (Kipras), Maspalomase (Ispanija), Santa Marijoje (Portugalija) ir Svalbarde (Norvegija).
                  Europos kosmoso agentūra sudarė sutartis su paslaugos teikėjais dėl šių SAR stočių įrengimo Maspalomase, Santa Marijoje ir Svalbarde, Komisija ir Kipras pasirašė susitarimo memorandumą dėl Makarijo stoties, o Komisija ir paslaugų teikėjas sudarė sutartį dėl Tulūzos stoties.